Пландар

Пландар (латынча planum – тегиздик) – көркөм сүрөт искусствосунун чыгармаларында – 1) тегиздикте тереңдикти берүүдө негизги таяныч пункттардан турган, адатта сүрөттөөнүн маанилүү же көрүнгөн бөлүктө­рүнө жооп берген, ар кандай алыстыктагы мейкиндик зоналары (айрыкча пейзажда). П. биринчи, экинчи, арткы, алыскы деп бөлүнөт, ал эми иш үстүндө пландын саны көп болот, себеби ал сүрөтчүнүн композициялык идеясына ж. т. а. (натура менен иштөөдө) мотивди тандоого, көз карашка көз каранды. Негизги пландан ар бир планга чейинки аралык бир кыйла өзгөрөт жана ал сүрөттөлүп жаткан нерсенин мүнөзүнө байланыштуу болот, экөөнүн ортосундагы чекти аныктап болбойт. 2) моделдөөнүн көлөмдүү-пластикалык элементтери П. аталат. Бул мааниде термин биринчи кезекте чоңдугу, сөлөкөтү, жайгашышы боюнча бири-бирине дал келген көлөмдүү форманын деталын («чегин») түшүндүрөт. Ушул эле термин менен негизги пландын чегиндеги майда моделдөөнүн элементтери да аталат. Живописте пландар негизинен перспективдүү кыскартуулар жана алардын пропорцияларынын аныктыгы, ошондой эле жарык шаңынын градацияларынын, түстөрүнүн, түрлөрүнүн айырмачылыктары менен берилет.

 Колдонулган адабияттар 
Кыргыз сүрөт искусствосу: Энциклопедиялык окуу куралы/Мамлекеттик тил жана энциклопедия борбору. -Б.:, 2004
Категория:Кыргыз сүрөт исскуствосу